section_heading: Natjecanja
paragraph_text: Kako bi održali duh pokretača koji su sami modificirali svoje bicikle, na svim natjecanjima je zabranjeno pružanje vanjske pomoći natjecateljima. Za razliku od cestovnog biciklizma i ciklokrosa gdje je u slučaju kvara moguće zamijeniti određeni dio ili cijeli bicikl, u brdskom biciklizmu natjecatelj na stazi mora sam otkloniti kvar na biciklu, dok je pomoć sa strane dozvoljena samo u tzv. boxu ili na stazi od strane klupskog kolege. Brdski biciklizam (cross country) je bio pokazna disciplina na OI u Atlanti 1996. a od Sidneyja 2000. je punopravna disciplina biciklizma u sklopu olimpijske obitelji. Osim cross countryja (discipline u kojoj se utrka održava na kružnoj stazi sa spustevima i usponima) koji je jedina olimpijska disciplina, postoji mnoštvo drugih, od kojih su najpopularniji spust (downhill) i MTB maraton.